citizens cyngor citizens 
advice ar advice 
scotland bopeth bureau 


Cael gafael ar arian — 
peidiwch â bancio arni 


Cynnwys 


11 


2a 


25 
26 


31 


Crynodeb 


Y Cefndir 
Prif ganfyddiadau'r arolwg 
Argymhellion 


Cyflwyniad 


Y galw am arian — 
cefndir yr adroddiad hwn 


Methodoleg yr ymchwil a'r ymateb 


Canlyniadau'r arolwg 


Canlyniadau cyffredinol 
Rhwystrau rhag cael gafael ar arian parod 


Goblygiadau i'r dyfodol 


Nodiadau technegol 


Atodiad A: Holiadur Cael gafael 
ar arian CAB 


Atodiad B: Cwestiynau Ipsos MORI 


Cael gafael ar arian — peidiwch â bancio arni 3 


Crynodeb 


Y Cefndir 


Er gwaethaf y ffaith ein bod nawr yn gallu 
defnyddio dulliau talu newydd arloesol fel cardiau 
di-gyffwrdd ac e-daliadau, mae cael gafael ar arian 
parod yn dal yn bwysig i bobl, yn enwedig cael 
gafael ar arian drwy'r rhwydwaith o beiriannau codi 
arian. Er mwyn ymchwilio i'r mater, roedd Cyngor 
ar Bopeth a Chyngor ar Bopeth yn yr Alban wedi 
lansio prosiect ymchwil a oedd yn edrych ar sut a 
ble mae pobl yn cael gafael ar eu harian parod, yn 
ogystal â pha gyfyngiadau sy'n bodoli. 


Roeddem wedi cynnal ein harolwg ein hunain o 
gleientiaid CAB ac wedi comisiynu Ipsos MORI 

i gynnal arolwg pellach o sampl cynrychioladol. 
Roedd yr ymateb i arolwg CAB yn dangos bod 
llawer iawn o ddiddordeb yn y pwnc hwn, gyda 
bron i 8,000 o bobl yn ymateb. 


Prif ganfyddiadau'r arolwg 


Y peiriant arian parod yw'r ffordd fwyaf 
boblogaidd o gael gafael ar arian parod o 

bell ffordd. Roedd naw deg y cant o'r rheini a 
atebodd arolwg CAB a 84 y cant o'r rheini a 
atebodd arolwg Ipsos MORI ac sy'n codi arian yn 
dweud eu bod fel rheol yn cael gafael ar arian 
parod drwy ddefnyddio'r dull hwn. 


Ar yr olwg gyntaf, mae darlun cadarnhaol yn 

dod i'r amlwg o arolwg CAB ynghylch pa mor 
hawdd yw cael gafael ar arian am ddim, gyda 

dim ond chwech y cant yn dweud bod hyn yn 
anodd iddynt. Serch hynny, roedd y ffigur hwn dair 
gwaith yn uwch i'r rheini a oedd â chyfrif banc 

sylfaenol gyda banc nad yw'n caniatâu mynediad 
i'r rhwydwaith LINK ar gyfer y cyfrifon hynny (12 y 
cant), nag i'r rheini sydd â chyfrif cyfredol safonol 
(pedwar y cant). 


Mae pobl yn manteisio'n helaeth ar yr 
hyblygrwydd sydd ar gael drwy'r rhwydwaith 
LINK. Roedd chwe deg dau y cant o'r bobl a 
atebodd arolwg CAB yn defnyddio peiriannau 
codi arian sy'n berchen i'w banc neu eu 
cymdeithas adeiladu eu hunain yn aml, ond 
dywedodd yr un ganran eu bod hefyd yn 
defnyddio peiriannau sy'n berchen i fanciau neu 
gwmnïau eraill yn aml. Ar y sail honno, byddai 
unrhyw erydiad pellach i'r gallu i ddefnyddio 
rhwydwaith LINK yn ei gwneud hi'n anoddach 
cael gafael ar arian. 


Down i'r casgliad hwnnw oherwydd bod 63 

y cant o'r rheini a atebodd arolwg CAB wedi 
dweud y byddai'n anoddach iddynt gael gafael 
arian petai eu banc neu eu cymdeithas adeiladu 
yn penderfynu mai dim ond o'i beiriannau ei 

hun y byddai pobl yn gallu cael gafael ar arian. 
Dywedodd tri deg saith y cant o'r rheini a atebodd 
arolwg CAB y byddai'n anoddach o lawer. 


Mae'r ymatebion i'r arolwg hefyd yn dangos yn 
glir nad yw pobl yn hoffi talu er mwyn cael gafael 
ar eu harian. Dim ond tri y cant o'r defnyddwyr 
peiriannau codi arian a atebodd arolwg CAB ac 
un y cant o'r rheini a atebodd arolwg Ipsos MORI 
sy'n defnyddio peiriannau codi arian sy'n codi ffi 
fel rheol. 


Argymhellion 


Mae'r ymatebion i'n harolwg yn dangos bod 

cael gafael ar arian yn gadarnhaol ond yn 

ansicr i gwsmeriaid cyfrifon banc sylfaenol. Mae 
penderfyniadau RBS Group a Lloyds TSB a'r Bank 
of Scotland (ill dau yn rhan o'r Lloyds Banking 
Group) i gyfyngu mynediad i'r rhwydwaith LINK 
wedi cael effaith. Os bydd eraill yn dilyn yr un 
trywydd bydd hynny'n achosi anawsterau pellach. 
Dylid cael tegwch ar gyfer cyfrifon banc sylfaenol 
a mynediad am ddim i'r cwsmer at ei arian drwy'r 
rhwydwaith ATM LINK. 


Wrth feddwl am yr anawsterau parhaus mae nifer 
o ddefnyddwyr yn eu hwynebu wrth gael gafael ar 
gynnyrch bancio sylfaenol o gwbl, a'r amrywiadau 
cynyddol mewn cyfleusterau a swyddogaethau, 
dylai'r DU weithredu Argymhelliad yr UE o ran 
mynediad at fancio sylfaenol, a fyddai'n golygu 
bod pob defnyddiwr yn gallu cael gafael ar gyfrif 
o'r fath, ni waeth beth oedd ei hanes neu ei 
sefyllfa ariannol. 


Mae nifer o gwsmeriaid cyfrifon banc sylfaenol 

yn dibynnu ar allu defnyddio cangen, rhywbeth 
sydd wedi'i gyfyngu mewn nifer o ffyrdd gan 

rai darparwyr cyfrifon banc sylfaenol. Dylai'r un 
gwasanaethau cownter fod ar gael i bob cwsmer, 
a dylid gallu cael gafael ar bob cyfrif banc sylfaenol 
drwy rwydwaith Swyddfa'r Post. 

Cyflwyniad 


“ Dwi'n disgwyl gallu cael gafael ar arian parod 
pryd bynnag a ble bynnag dwi'n ei ddymuno. 
Byddwn i'n defnyddio peiriant mae'n rhaid talu 
i'w ddefnyddio os yw hynny'n golygu does dim 


rhaid i mi deithio'n bell i godi arian.” 


“ Dwi'n casau gorfod 
talu am bres — dim ond 
mewn argyfwng dwi'n 
gwneud hynny. Pam 
fyddwn i eisiau talu i 
gael fy mhres fy hun?” 


Cael gafael ar ein harian — mae'n bwysig i bob 

un ohonom ni. Efallai fod gennym ni safbwyntiau 
gwahanol ar y pwnc, fel y gwelir drwy'r sylwadau 
hyn gan ymatebwyr i arolwg diweddar gan CAB, 
ond mae'n rhywbeth sy'n bwysig i ni gyd. Mae 
angen arian parod weithiau ar hyd yn oed y rheini 
ohonom ni sy'n defnyddio dulliau talu eraill, ac 
mae nifer o bobl, yn enwedig y rheini ar incwm 

is, yn dibynnu arno i reoli eu materion ariannol. 
Mae'n hawdd i'r rhan fwyaf ohonom ni gael gafael 
ar ein harian drwy beiriannau codi arian, ond 

mae rhai ohonom ni'n wynebu anawsterau, boed 
hynny oherwydd daearyddiaeth, anabledd neu 
gyfyngiadau ar ein cyfrif. Mae ychydig ohonom ni'n 

“ Pwy sy'n defnyddio 
arian parod y dyddie 
hyn?...dim ond i dalu 
coste teithio i fi'n 
cadw unrhyw arian.” 


“ Rwyf wedi cael fy synnu ei bod yn rhaid i 
unrhyw un dalu i godi arian... Efallai ei 
bod yn anoddach mewn gwasanaethau ar 
draffyrdd neu mewn canolfannau adloniant 
ond ar hyd a lled y lle fel rheol, mae'n 
ymddangos bod digon o beiriannau ar gael.” 


fodlon talu am hwylustod cael peiriant codi arian 
yn agos, ond nid yw'r rhan fwyaf ohonom ni, gan 
gredu ei bod yn amhriodol gorfod talu ffi am godi 
ein harian ein hunain. Ac mae hi'n well gan rai 
ohonom ni ddefnyddio dulliau eraill i godi arian, fel 
gwasanaeth dros y cownter neu 'arian yn ôl' mewn 
archfarchnad yn lle'r peiriant twll yn y wal neu yn 
ychwanegol ato. 


Gyda help bron i 8,000 o bobl a atebodd ein 
harolwg, a dros 1,000 o roddodd sylwadau 
ychwanegol am eu profiadau, mae'r adroddiad 
hwn yn edrych sut rydym yn cael gafael ar ein 
harian a'r rhwystrau sy'n wynebu rhai ohonom ni. 


“ Mae angen i mi gadw llygad “ Rwyf fi newydd ddod nôl o Awstralia, a 
barcud ar fy arian ac mae dim ond ym mheiriannau twll yn y wal 
gallu defnyddio peiriant codi eich banc eich hun gewch chi godi arian 
arian dibynadwy'n rheolaidd am ddim yn fan honno. Mae'n anhwylus 
yn fy helpu i gadw rheolaeth iawn ac rwy'n gobeithio na fydd y Deyrnas 
ar fy materion ariannol.” Unedig yn mynd nôl i'r system honno.” 


“ Fydda i ddim yn 
defnyddio peiriant 
codi arian. Dwi'n byw 
drws nesaf i swyddfa 
bost a byddaf yn ei 
chefnogi drwy godi 
arian o fan honno.” 


” Roedd gen i gerdyn o'r blaen a dim ond ym 
mheiriannau fy manc fy hun roeddwn i'n cael ei 
ddefnyddio. Roeddwn i'n byw 20 munud i ffwrdd 
(ar y bws) ac roedd yn hunllef. Doedd hi ddim yn 
hawdd i mi gael gafael ar arian ac roedd hi'n costio 
£3 i mi brynu tocyn bws i gyrraedd y peiriant.” 


AAAA NSRS 
y 


Does dim modd bwrw 
ymlaen â'r cais hwn. 
Cysylltwch â'ch banc. 

Y galw am arian 
— cefndir yr adroddiad hwn 


Wrth feddwl am daliadau di-gyffwrdd, siopa 
ar-lein, bancio ar-lein, taliadau symudol a 
throsglwyddo arian yn awtomatig yn gynt a 
thechnoleg sy'n datblygu'n gyson, byddai'n hawdd 
credu nad oes angen arian parod mwyach. Mae'r 
arwyddion yn dangos y byddwn yn defnyddio llai 
o arian parod mewn blynyddoedd i ddod. Mae'r 
Cyngor Taliadau, er enghraifft, yn rhagweld y 
bydd faint o arian parod a godir o gyfrifon yn 
lleihau mewn termau real erbyn 20181. Hyd yn 
oed petai hyn yn digwydd byddai codi arian yn 

dal yn fwy na £4,400 y pen y flwyddyn. A hyd yn 
oed os edrychwn ar weithgarwch peiriannau codi 
arian ar gyfer 2011, nid oes dim arwydd ein bod 
fel cymdeithas yn troi ein cefnau ar y dull hwn o 
gael gafael ar ein harian. Cafodd mwy o arian ei 
godi yn 2011 nag erioed o'r blaen. Roeddem wedi 
defnyddio peiriannau arian 2.87 biliwn gwaith y 
flwyddyn, gan godi £191 biliwn.” 


O ran pa mor hwylus gallwn ni gael gafael ar ein 
harian, mae'r darlun yn edrych yn dda iawn ar 

hyn o bryd. Ar ddiwedd 2011, roedd dros 65,000 
o beiriannau arian yn y DU, ac roedd modd 
defnyddio dwy ran o dair ohonyn nhw am ddim. 
Roedd hyn bron i 2,000 o beiriannau yn uwch na'r 
flwyddyn flaenorol, ac roedd nifer y peiriannau 
roedd yn rhaid talu i'w defnyddio wedi disgyn er 
2010. Er gwaethaf y ffaith ei bod yn rhaid talu i 
ddefnyddio traean o'r peiriannau codi arian yn 
2011, doedd dim rhaid talu am bron i 97 y cant 
o'r adegau pan godwyd arian o beiriannau'r DU?, 
sy'n dangos ein bod fel cymdeithas yn amharod i 
dalu i gael gafael ar ein harian ein hunain. Mae'r 
rhwydwaith LINK yn rhoi'r rhyddid i'r rhan fwyaf 
ohonom godi ein harian ar adeg ac mewn lleoliad 
o'n dewis, ni waeth gyda pha fanc neu gymdeithas 
adeiladu mae ein cyfrif. O'r £191 biliwn a godwyd 

yn 2011, dim ond £72 biliwn - 38 y cant - a 
godwyd o beiriant a oedd yn berchen i fanc neu 
gymdeithas adeiladu'r unigolyn. Mae'n ymddangos 
ein bod yn manteisio'n llawn ar hyblygrwydd a 
hwylustod y rhwydwaith cenedlaethol hwn. 


A dweud y gwir, i'r rhan fwyaf ohonom ni, 

efallai ei fod yn rhywbeth rydym yn ei gymryd yn 
ganiataol — ble bynnag byddwn yn mynd bydd hi'n 
hawdd i ni gael gafael ar arian os bydd angen. Nid 
oes angen i ni chwilio am beiriant sy'n berchen 

i fanc neu gymdeithas adeiladu benodol, ond 
gallwn ddefnyddio ein cerdyn yn y peiriant agosaf 
a welwn, gan wybod y bydd yn gweithio'n iawn ni 
waeth pwy sy'n berchen ar y peiriant. Er bod modd 
i ni ddewis bod hwylustod peiriant mae'n rhaid 
talu i'w ddefnyddio yn werth y ffi, mae'r cynnydd 
yn y nifer o beiriannau mae modd eu defnyddio 
am ddim yn golygu nad oes byth rhaid i'r rhan 
fwyaf ohonom ni fynd yn bell i gael gafael ar ein 
harian am ddim. Ond nid yw'r rhyddid hwn o ran 
dewis a mynediad yn rhywbeth rydym bob tro 
wedi'i fwynhau, ac nid yw'n rhywbeth gallwn ni 
fod yn hunanfodlon yn ei gylch. 


Nid oes yn rhaid i ni fynd yn ôl yn bell iawn mewn 
amser i ddod o hyd i sefyllfa waeth o lawer na'r 

un sydd gennym nawr. Mor ddiweddar â 2000, 
roedd defnyddio peiriant codi arian ar gyfer banc 
neu gymdeithas adeiladu nad oedd yn fanc neu'n 
gymdeithas adeiladu i chi yn debyg o gostio arian 

i chi. Yn 2001, roedd nifer y peiriannau codi arian 
yn y DU ddim yn bell o hanner y nifer sydd gennym 
heddiw. Ac ar ddechrau'r 2000au gwelsom 


1 Y Cyngor Taliadau, The Way We Pay 2010 — The UK's Payment Revolution 
2 Datganiad i'r wasg gan y Cyngor Taliadau, 19 Mawrth 2012 
3 Gwefan LINK 


gynnydd dramatig yng nghyfran y peiriannau 
codi arian roedd yn rhaid talu i'w defnyddio, gan 
gyrraedd ei lefel uchaf yn 2006 sef 43 y cant. 


Tynnodd Cyngor ar Bopeth sylw at effaith y twf 
mewn peiriannau mae'n rhaid talu i'w defnyddio, 
yn enwedig y rheini mewn ardaloedd gwledig 

neu ardaloedd difreintiedig, lle nad oedd llawer o 
beiriannau mae modd eu defnyddio am ddim, os o 
gwbl, gan bwyso ar Lywodraeth y DU i weithredu. 
Cynhaliwyd uwchgynhadledd peiriannau codi arian 
ym mis Mai 2006 a sefydlwyd tasglu peiriannau 
codi arian o dan gadeiryddiaeth John McFall AS. O 
ganlyniad i waith ac argymhellion y tasglu, cytunodd 
y banciau i gynyddu'n sylweddol faint o beiriannau 
arian roedd modd eu defnyddio am ddim mewn 
ardaloedd incwm is. Roedd yr ymgyrch i gynyddu 
nifer y peiriannau arian mae modd eu defnyddio 
am ddim yn llwyddiant ysgubol ym marn Cyngor 
ar Bopeth ac eraill a oedd wedi ymgyrchu dros 
hynny yn 2008. Siaradodd cadeirydd y tasglu, John 
McFall AS, am y llwyddiant hefyd, gan ddweud, 
“Mae'n bwysig bod pawb yn gallu cael gafael ar 
wasanaethau ariannol sylfaenol, ac mae hyn yn 
cynnwys peiriannau codi arian... Yn ystod y cyfnod 
hwn o ddirywiad economaidd, mae'n bwysicach 
nag erioed o'r blaen ein bod yn cynnal ein 
hymdrechion i gynyddu'r mynediad at wasanaethau 
ariannol i bobl mewn ardaloedd incwm isel.” 


Er bod nifer ohonom yn cymryd yn ganiataol ein 
bod yn gallu defnyddio unrhyw beiriant codi arian 
ni waeth pwy sy'n berchen arno neu gyda phwy 
rydym ni'n bancio, nid yw'r dewis hwn ar gael i 
nifer o bobl. Tua diwedd 2011, penderfynodd yr 
RBS Group (sy'n cynnwys y Royal Bank of Scotland 
a NatWest) na fyddai'n caniatau i'w gwsmeriaid 
cyfrifon banc sylfaenol gael defnyddio'r rhwydwaith 


LINK. Roedd cwsmeriaid cyfrifon banc sylfaenol 
Lloyds TSB a Bank of Scotland eisoes wedi colli'r 
mynediad hwn ers peth amser. O'r herwydd, mae'n 
rhaid i gwsmeriaid y cyfrifon hyn ddefnyddio'r 
peiriannau hynny sy'n perthyn i'w grŵp bancio neu 
i'r Swyddfa'r Post er mwyn codi eu harian. 


Yn amlwg mae'r penderfyniadau hyn yn effeithio'n 
uniongyrchol ar gwsmeriaid sydd â chyfrifon banc 
sylfaenol, o ran pa mor hwylus yw cael gafael ar 

eu harian, ond ceir ystyriaeth ehangach hefyd, 

yn enwedig os bydd banciau a chymdeithasau 
adeiladu eraill yn dilyn yr un trywydd. Mae 
gostyngiad sylweddol yn nifer y trafodion sy'n cael 
eu gwneud ar rwydwaith LINK yn debyg o roi nifer 

o beiriannau codi arian mewn perygl, yn enwedig 
mewn ardaloedd â llai o boblogaeth neu ardaloedd 
difreintiedig. Gallai hyn arwain at eu cau neu 
gynnydd yn nifer y peiriannau mae'n rhaid talu i'w 
defnyddio a chynnydd yn eu ffi. Gallai'r gostyngiad 
mewn defnydd effeithio ar hyfywedd rhannau mawr 
o'r rhwydwaith, gan roi hwylustod a rhwyddineb cael 
gafael ar arian parod yn y fantol, sy'n rhywbeth mae 
cynifer ohonom wedi dod i'w ddisgwyl. 


Roedd pryder ynghylch effaith y penderfyniad i 
gyfyngu ar fynediad i gwsmeriaid cyfrifon banc 
sylfaenol ynghyd â diddordeb ehangach yn yr effaith 
ar y rhwydwaith wedi arwain Cyngor ar Bopeth 

a Chyngor ar Bopeth yn yr Alban i lansio prosiect 
ymchwil i edrych ar gael gafael ar arian. Yr adroddiad 
hwn yw penllanw'r prosiect hwnnw. Mae'n edrych 
ar ble a sut mae pobl yn cael gafael ar eu harian, 
ond mae hefyd yn edrych ar y cyfyngiadau. I'r perwyl 
hwn, mae'n edrych ar sut mae'r cyfyngiadau'n 


4 http//www.citizensadvice.org.uk/index/out_of_pocket.htm 
5 Datganiad i'r wasg gan LINK, 19 Rhagfyr 2008 

effeithio ar gwsmeriaid cyfrifon banc sylfaenol ac 
ar sut gall anabledd a gwledigrwydd effeithio ar 
gael gafael ar rywbeth mae cynifer ohonom yn ei 
gymryd yn ganiataol — ein harian ein hunain. Mae 
LINK, sy'n goruchwylio rhwydwaith peiriannau codi 
arian y DU ar ran ei aelodau o weithredwyr ATM a 
chyhoeddwyr cardiau ATM, wedi ariannu'r ymchwil 
hwn. Mae'r dadansoddiad, y canfyddiadau a'r 
argymhellion yn annibynnol ar LINK a'r sefydliadau 
sy'n aelodau ohono. 


Methodoleg yr ymchwil 

a'r ymateb 

Cafodd arolwg o gleientiaid CAB, pobl sy'n mynd 

i sesiynau gallu ariannol ac aelodau'r cyhoedd ei 
gynnal yn ystod mis Chwefror a mis Mawrth 2012. 
Cafodd yr arolwg ei hyrwyddo drwy'r canolfannau, 
ar wefannau corfforaethol a chynghori Cyngor ar 
Bopeth a drwy gyfryngau cymdeithasol. Ar yr un 
pryd, cynhaliwyd arolwg o'r boblogaeth gyffredinol 
drwy Capibus sef arolwg omnibws wyneb yn wyneb 
Ipsos MORI. Mae copi o arolwg CAB ynghlwm yn 
Atodiad A; ac mae arolwg Ipsos MORI yn Atodiad B. 


Cafwyd bron i 8,000 o ymatebion i arolwg CAB, 
er nad oedd pawb wedi ateb pob cwestiwn, felly 

mae'r cyfraddau sail yn wahanol i bob cwestiwn. 

Fel rhan o'r arolwg hwn, roedd pobl yn cael cyfle i 
ychwanegu eu sylwadau eu hunain am eu profiadau 
o godi arian ac roedd 1,000 o bobl wedi manteisio 
ar y cyfle hwn. Mae gennym felly ddata meintiol 

ac ansoddol. Roedd astudiaeth Ipsos MORI wedi 
arolygu sampl cynrychioladol o 1,970 o bobl yn eu 
cartrefi eu hunain drwy ddefnyddio gliniaduron 
cyfweliad personol drwy gyfrifiadur (CAPI). 


Roeddem hefyd wedi cynnal cyfweliadau dilynol 
gyda rhai pobl ac arolwg dilynol gyda'r rheini 
roedd y cyfyngiadau'n effeithio arnynt ac a oedd 
wedi rhoi eu manylion cyswllt i ni. 


Mae'r adroddiad hwn yn trin ac yn trafod 
canfyddiadau'r arolwg, gan eu rhoi yng nghyd- 
destun y farchnad bancio sylfaenol a gan ystyried y 
dystiolaeth maent yn eu rhoi ynghylch yr anawsterau 
wrth gael gafael ar arian. Rhoddir sylw penodol 

i'r problemau o ran cael gafael ar arian parod 
gartref ac wrth deithio, yr effaith a'r goblygiadau 

o ran diogelwch personol yn sgil penderfyniad 
diweddar RBS a NatWest i gyfyngu ar fynediad 
cwsmeriaid cyfrifon banc sylfaenol i rwydwaith LINK. 
Mae'r adroddiad yn cloi drwy drafod goblygiadau 
canfyddiadau'r arolwg i'r dyfodol. 


Canlyniadau'r arolwg 


Canlyniadau cyffredinol 


Pa mor bwysig yw cael gafael ar arian? 


Mae'n hawdd iawn gweld pa mor bwysig yw'r 
mater hwn i'r cyhoedd yn sgil faint o ddiddordeb 
a ddangoswyd yn yr arolwg hwn gan ganolfannau 
a'u cleientiaid, ac yn y nifer eithriadol o uchel 

o ymatebion a gafwyd — bron i 8,000. Ym mis 
Mawrth 2006, roedd Cyngor ar Bopeth wedi 
cynnal ymgyrch i arolygu amlygrwydd ac effaith 
peiriannau codi arian sy'n codi ffi* a oedd wedi 
ennyn ymateb yr un mor uchel sef 7,500. Mae hyn 
yn dangos bod hyn yn bwysig i bobl a'u bod yn 
fodlon rhoi o'u hamser i gyflwyno sylwadau arno. 
Dywedodd y canolfannau eu bod hefyd wedi cael 
adborth cadarnhaol gan eu cleientiaid oherwydd 
eu bod wedi cael eu gwahodd i lenwi'r arolwg 
diweddar. Er enghraifft dywedodd un cleient ei fod 
yn falch iawn ei fod wedi cael ei holi am fater a 
oedd wir yn effeithio arno. 


Sut a ble mae pobl yn cael gafael 
ar eu harian? 


Roedd nifer fawr yn defnyddio peiriannau codi 
arian yn rheolaidd, gyda 90 y cant o'r ymatebwyr 
i arolwg CAB yn dweud eu bod fel rheol yn 
defnyddio peiriant codi arian i gael arian o'u prif 
gyfrif. Y dull mwyaf cyffredin nesaf oedd cael 
arian yn ôl mewn siopau. Dywedodd 18 y cant 
o'r ymatebwyr eu bod yn defnyddio'r dull hwn. 
Dywedodd 12 y cant o'r ymatebwyr eu bod yn 
defnyddio gwasanaeth cownter mewn cangen 

i gael gafael ar arian, ac roedd saith y cant yn 
defnyddio gwasanaeth cownter mewn swyddfa 
bost. Felly mae modd gweld mai peiriannau codi 
arian yw'r dull mwyaf poblogaidd o bell ffordd ar 
gyfer cael gafael ar arian. 


Gofynnwyd i'r ymatebwyr nodi'r mathau o 
beiriannau codi arian roeddent yn eu defnyddio fel 
rheol — pob un a oedd yn berthnasol. Roedd chwe 
deg dau y cant yn defnyddio peiriannau a oedd 

yn perthyn i'w banc neu eu cymdeithas adeiladu 
eu hunain. Roedd chwe deg dau y cant hefyd yn 
defnyddio peiriannau a oedd yn berchen i fanc 
neu gymdeithas adeiladu wahanol neu gwmni 
gwahanol. Roedd dau ddeg pedwar y cant yn 
defnyddio peiriant codi arian â brand archfarchnad. 
Dim ond tri y cant o'r ymatebwyr ddywedodd eu 
bod yn defnyddio peiriant codi arian a oedd yn 
codi ffi. Yn gyffredinol mae'n ymddangos bod pobl 
yn manteisio i'r eithaf ar y rhyddid sydd ar gael 
drwy rwydwaith LINK i gael gafael ar eu harian 
drwy amrywiaeth o beiriannau gwahanol, ond 

yn gyffredinol bod pobl yn amharod i dalu am y 
cyfleuster i gael gafael ar eu harian. Roedd canran 
y defnyddwyr peiriannau codi arian yn arolwg Ipsos 
MORI sydd fel rheol yn defnyddio peiriant codi 
arian sy'n codi ffi hyd yn oed yn is, sef un y cant. 


Dywedodd tri deg pedwar y cant o ymatebwyr 
arolwg CAB eu bod yn tueddu i ddefnyddio'r un 
peiriant i godi eu harian a dywedodd 44 y cant 
bod yna ychydig o beiriannau roeddent yn eu 
defnyddio'n aml. Dywedodd y 22 y cant arall nad 
oeddent yn defnyddio'r un peiriant yn rheolaidd. 
Gofynnwyd pam i'r rheini a oedd yn defnyddio'r 
un peiriant yn aml, neu'r un grŵp o beiriannau. 
Nid yw'n syndod mai hwylustod oedd y prif reswm 
dros ddefnyddio'r peiriant neu'r peiriannau, 
gydag 88 y cant yn dewis o leiaf un o'r atebion 
canlynol: 'Mae'n agos i fy nghartref'; 'Mae ar fy 
ffordd i'r gwaith/ysgol'; ‘Mae'n agos i'r lle rwy'n 


6 Twll yn y Wal — Tystiolaeth CAB ynghylch effaith peiriannau rhoi arian 
parod sy'n codi tâl, Gorffennaf 2006 

mynd i siopa'. Dywedodd tri y cant eu bod yn ei 
ddefnyddio oherwydd nad oedd modd iddyn nhw 
ddefnyddio unrhyw beiriannau codi arian eraill. 


Gofynnwyd i'r rheini a atebodd arolwg CAB beth 
fyddai'r effaith arnyn nhw petai dim ond modd 
iddyn nhw gael gafael ar arian drwy beiriannau 

eu banc neu eu cymdeithas adeiladu eu hunain. 
Dywedodd chwe deg tri y cant y byddai'n 
anoddach iddyn nhw gael gafael ar arian yn 
gyffredinol, gyda 37 y cant yn dweud y byddai'n 
anoddach o lawer. Wrth ofyn pa mor hawdd oedd 
cael gafael ar arian am ddim, dywedodd 94 y cant 
o'r ymatebwyr yn gyffredinol ei bod yn hawdd — 
canlyniad cadarnhaol iawn. Serch hynny, mae'n 
bwysig edrych ar grwpiau penodol yn yr arolwg er 
mwyn canfod a yw'r sefyllfa gadarnhaol hon yn 
adlewyrchu profiad pawb. 


Canlyniadau yn ôl y math o gyfrif 


Efallai nad yw'n syndod wrth ystyried proffil 
economaidd-gymdeithasol cleientiaid Cyngor ar 
Bopeth bod 53 y cant o'r rheini a lenwodd yr arolwg 
wedi dweud mai cyfrif banc sylfaenol oedd eu prif 
gyfrif. Mae hyn yn cymharu â dim ond saith y cant 
o arolwg Ipsos MORI o'r boblogaeth gyffredinol 
oedolion dros 15 oed. 


Bwriad cyfrif banc sylfaenol yw bod yn gyfrif 

syml a chychwynnol sy'n caniatau i'r unigolyn 
dderbyn arian i'r cyfrif a thalu biliau ohono. Mae'r 
cyfleusterau sydd ar gael i gyfrif o'r fath yn amrywio 
o un banc i'r llall, ond yn gyffredinol nid oes 
cyfleusterau gorddrafft ar gael. I nifer o bobl mae 
cyfrif banc sylfaenol yn gam cyntaf at agor cyfrif 
cyfredol llawn. 

Er mai dim ond chwech y cant o'r rheini a atebodd 
yr arolwg ddywedodd ei bod yn anodd iddynt gael 
gafael ar eu harian am ddim, wrth ddadansoddi'r 
ffigur hwn yn ôl cwsmeriaid cyfrifon banc sylfaenol 
a chyfrifon banc cyfredol, mae'r ffigurau yn wyth 

y cant ac yn bedwar y cant y naill a'r llall. Ar gyfer 
defnyddwyr sydd â chyfrif banc sylfaenol gyda banc 
sydd ddim ond yn caniatâu codi arian o'i beiriannau 
ei hun, mae'r gyfran sy'n ei chael hi'n anodd yn 
codi i 12 y cant — un o bob wyth — ymateb llai 
cadarnhaol o lawer. 


Hwylustod yw'r prif ffactor sy'n pennu pa 
beiriannau codi arian bydd cwsmeriaid cyfrifon 
sylfaenol a chyfredol yn eu defnyddio. Serch hynny, 
dywedodd pedwar y cant o'r rheini sydd â chyfrifon 
banc sylfaenol a atebodd arolwg CAB nad oeddent 
yn gallu defnyddio unrhyw beiriannau codi arian 
eraill, sy'n uwch na'r un y cant o gwsmeriaid 
cyfrifon cyfredol. Mae'r ffigur hwn yn codi i 10 y 
cant ar gyfer y cwsmeriaid cyfrifon banc sylfaenol 
hynny gyda banciau sy'n cyfyngu mynediad i'w 
peiriannau eu hunain. Er efallai fod sawl rheswm 
sy'n golygu bod pobl dim ond yn cael defnyddio 
rhai peiriannau, er enghraifft pellter a symudedd, 
mae'n anodd peidio â dod i'r casgliad bod y 
cyfyngiad yn chwarae rhan fawr wrth egluro'r 
cynnydd yn y ffigur hwn. 


Rhwystrau rhag cael gafael 
ar arian parod 


Cwsmeriaid cyfrifon banc sylfaenol 


'Mae gen i gyfrif banc sylfaenol gyda fy manc. 
Roeddwn i'n arfer gallu codi arian o unrhyw 
ATM LINK. Dros y misoedd diwethaf mae fy 
manc wedi penderfynu mai dim ond o'i ATMs 
ei hun gall pobl sydd â chyfrifon banc sylfaenol 
godi arian nawr. Mae hyn yn golygu ei bod yn 
rhaid i mi ddefnyddio un ATM sy'n anhwylus 
iawn oherwydd mae'n rhaid i mi fynd yn 
unswydd i fy nghangen yn ystod yr oriau agor, 
ac rwy'n gweithio'n amser llawn yn ystod yr 
wythnos. Dim ond ar ddydd Sadwrn rwy'n 
gallu mynd sy'n golygu ciwio am hanner awr 
fel rheol. Er bod rhai yn dadlau byddai hyn yn 
ffordd dda o gwtogi ar wariant, roedd gallu 
cael gafael ar fy arian parod mewn unrhyw 
ATM wedi bod yn hollbwysig pan roedd angen 
arian arnaf i'n gyflym am resymau brys doedd 
dim modd eu rhagweld.' 

Un o ymatebwyr arolwg CAB 


Mae cyfrifon banc sylfaenol yn darparu gwasanaeth 
hanfodol i'r rheini sy'n ei chael hi'n anodd cael 
mynediad at y byd ariannol beunyddiol mae nifer 
ohonom ni'n ei gymryd yn ganiataol, boed hynny 
oherwydd incwm isel, hanes ariannol gwael neu 
brofiad cyfyngedig o fancio. Cawsant eu creu ar 
eu ffurf bresennol ar ddechrau'r 2000au, yn dilyn 
gwaith gan Drysorlys EM. Mewn adroddiad ym 
1999 canfu Trysorlys EM fod 'sicrhau mynediad at 
gyfrif banc yn sylfaen bwysig ar gyfer helpu i roi 
cartrefi ar incwm isel mewn sefyllfa i reoli eu harian 
yn effeithiol, yn ddiogel ac yn hyderus”. 


Mae cyfrifon banc sylfaenol yn golygu bod modd 
talu incwm o gyflogau, budd-daliadau neu 
bensiynau yn uniongyrchol i gyfrifon pobl, codi arian 
parod, a thalu biliau drwy ddebyd uniongyrchol. 
Serch hynny, mae ganddynt fudd ehangach hefyd, 
gan eu bod yn ffordd at wasanaethau ariannol 

prif ffrwd eraill, er enghraifft cynilion neu gredyd. 
Roedd ystadegau gan Gymdeithas Bancio Prydain 
a gyhoeddwyd ym mis Mehefin 2010 yn dangos 
er mis Ebrill 2003 fod tua hanner miliwn o gyfrifon 
banc sylfaenol wedi cael eu huwchraddio i gyfrifon 
â rhagor o nodweddion. 


Nid oes dim safonau sylfaenol ar gyfer cyfrif banc 
sylfaenol, ac mae'r cyfleusterau'n amrywio o un 
darparwr i'r llall. Serch hynny, roedd argymhellion 
gwreiddiol o adroddiad Trysorlys EM y cyfeirir 

ato uchod yn cynnwys 'codi arian ar bwyntiau 
mynediad hwylus'. Ac ym mis Rhagfyr 2010, roedd 
Tasglu Ariannol Llywodraeth y DU, gan adrodd ar 
wasanaethau bancio a chartrefi tlotach, yn argymell 
bod banciau yn “ehangu mynediad ac yn gwella 
nodweddion' eu cyfrifon banc sylfaenol. 


Mae penderfyniad rhai banciau i dynnu eu 
cwsmeriaid banc sylfaenol o'r rhwydwaith LINK, 

ac felly eu hatal rhag codi arian mewn unrhyw 
beiriannau ac eithrio peiriannau eu banc eu hunain, 
yn mynd yn hollol groes i'r argymhellion hyn. Rydym 
yn deall nad yw'r banciau sydd wedi gwneud 

y penderfyniad hwn yn credu bod y polisi'n rhy 
niweidiol i'w cwsmeriaid cyfrifon banc sylfaenol 
oherwydd eu bod wedi cymryd camau i sicrhau bod 


7 Adroddiad Tîm Gweithredu Polisi Trysorlys EM 14 — cyfeirir ato yn 
adroddiad y Tasglu Cynhwysiant Ariannol: Banking services and poorer 
households, Rhagfyr 2010 

8 Basic Bank Accounts: Statistics, 29 Mehefin 2010, Cymdeithas Bancio Prydain 

peiriant codi arian ar gael o fewn pellter rhesymol 
i'w cartref sy'n golygu bod eu cwsmeriaid yn gallu 
cael gafael ar arian neu maent wedi gwneud 
trefniadau addas eraill ar eu cyfer. Byddai sylwadau 
a gafwyd yn arolwg CAB, y byddwn yn edrych 
arnynt yn nes ymlaen, yn awgrymu nad yw hyn bob 
amser wedi bod yn wir. Er gwaethaf ymdrechion a 
wnaed i'r perwyl hwn, nid yw mynediad posibl yn 
golygu'r un fath â mynediad hwylus. 


Rhan o ddiben cyfrifon banc sylfaenol yw annog 
pobl i ddefnyddio gwasanaethau bancio'n gyfrifol. 
Mae sicrhau bod y gwasanaethau hyn yn hwylus 
ac yn hawdd eu defnyddio yn hollbwysig i'r nod 
hwn. Mae hyn yn arbennig o wir i bobl ifanc. Efallai 
mai cyfrif banc sylfaenol fydd eu profiad cyntaf o 
wasanaethau bancio a byddai profiad cadarnhaol yn 
gallu hybu cyfrifoldeb ariannol yn y dyfodol. Roedd 
tystiolaeth o arolwg CAB ac arolwg Ipsos MORI yn 
dangos bod gan ganran uwch o bobl ifanc (rhwng 
15 a 25 oed) gyfrif banc sylfaenol na'r rheini yn y 
categorïau oed hŷn. 


Derbynnir bod swyddogaethau cyfrif banc sylfaenol 
yn gyfyngedig oherwydd ei natur. Er enghraifft nid 
yw'n bosibl cael gorddrafft ar y cyfrifon hyn. Mae 
cyfyngiad o'r fath yn hollol ddealladwy mewn cyfrif 
lle gallai'r cwsmeriaid fod â record credyd gwael neu 
efallai eu bod yn ceisio cadw rheolaeth dynn ar eu 
gwariant. Nid yw mor hawdd cyfiawnhau cyfyngiad 
sy'n effeithio ar allu'r cwsmeriaid hyn i gael gafael 
ar eu harian pan fydd ei angen arnynt. Caiff effaith 
hyn ei waethygu gan y ffaith bod y rheini sydd ar 
incwm is yn tueddu i ddefnyddio arian parod yn 
amlach fel ffordd o gyllidebu a rheoli eu harian, gan 
godi symiau llai yn amlach. Felly gellid dadlau bod 
angen mwy o hyblygrwydd arnynt ac nid llai. 

Roedd arolwg Ipsos MORI o'r boblogaeth yn 
gyffredinol wedi gofyn i bobl nodi pa mor 

aml roeddent yn codi arian parod o'u cyfrifon. 
Dywedodd tri deg un y cant o'r ymatebwyr yn y 
grŵp cymdeithasol DE eu bod yn codi arian parod 
bob pedwar i bum diwrnod neu'n amlach, a 30 

y cant yn y grwpiau cymdeithasol C1 a C2, o'i 
gymharu â 22 y cant yn y grŵp cymdeithasol AB. 
Mae un sylw gan unigolyn a atebodd arolwg CAB 
yn dangos sut gall defnyddio arian parod helpu 

i gyllidebu: 


'Rydym wedi newid sut rydym yn rheoli ein 
harian ac rydym nawr yn talu am ein bwyd 

ac ati mewn arian parod yn lle defnyddio ein 
cardiau debyd. Mae hyn yn golygu ein bod yn 
gwybod yn union faint o arian sydd gennym 
ar gael i'w wario a faint fydd gennym ar ôl 
o'n cyllideb fwyd. Byddai'n anodd iawn, ac 
yn ddrud iawn mae'n debyg, petai'n rhaid i ni 
ddibynnu ar ein cardiau debyd.' 


Mae'n debyg mai'r gost yw un o'r prif resymau 
dros y penderfyniad gan rai banciau i atal 
mynediad i'r rhwydwaith LINK. Rhaid talu am 
holl drafodion LINK, sy'n digwydd pan fydd 
rhywun yn defnyddio peiriant codi arian nad yw'n 
berchen i'w banc neu eu cymdeithas adeiladu 
eu hunain. Yn gyffredinol ni ystyrir bod cyfrifon 
banc sylfaenol yn broffidiol iawn i fanciau a 
chymdeithasau adeiladu. Nid oes taliad misol, fel 
sy'n bodoli ar gyfer cyfrif cyfredol mewn pecyn, 
ac nid yw'n bosibl codi ffioedd am ddarparu 
gorddrafft. Mae cwsmer ar incwm isel hefyd yn 
debyg o fod â swm cymharol fach o arian yn 

ei gyfrif, sy'n golygu llai o gyfle i fanciau ennill 


elw ar yr arian. At ei gilydd nid yw cwsmeriaid 
cyfrifon banc sylfaenol sydd o bosibl wedi bod 
mewn trafferth ariannol yn y gorffennol, sy'n 
ennill incwm isel, neu sydd efallai am agor cyfrif 
banc sylfaenol er mwyn monitro eu gwariant eu 
hunain yn ofalus, yn ddeniadol iawn i fanciau a 
chymdeithasau adeiladu. 


Ar hyn o bryd, dim ond dau fanc yn y Lloyds 
Banking Group (Lloyds TSB a'r Bank of Scotland) 
a'r RBS Group (Royal Bank of Scotland a NatWest) 
sydd wedi penderfynu diddymu'r mynediad 

i rwydwaith LINK o blith y prif ddarparwyr 
gwasanaethau bancio. Mae'n bosibl i gwsmeriaid 
sydd â chyfrif banc sylfaenol gydag un o'r banciau 
hyn naill ai uwchraddio eu cyfrif neu fynd at fanc 
arall, ond mae'r gallu i wneud hyn yn dibynnu 

i raddau helaeth ar a fyddai'r banciau eraill yn 
caniatau iddynt agor cyfrif. Serch hynny, ar gyfer 
banciau a chymdeithasau adeiladu sy'n cynnig 
mwy o hwylustod a hyblygrwydd i'w cwsmeriaid 
cyfrifon banc sylfaenol, yr ofn yw y byddant yn 
dechrau cael cyfran uwch o lawer o'r cyfrifon llai 
proffidiol hyn na'u cystadleuwyr. 


Ceir gwir berygl felly y bydd banciau a 
chymdeithasau adeiladu eraill yn dilyn y 
penderfyniad hwn ac yn dileu'r posibilrwydd 
i'w cwsmeriaid banc sylfaenol ddefnyddio 
rhwydwaith LINK. Mawr obeithiwn na 
fyddant yn dilyn y trywydd hwn, a byddem 
yn galw ar y banciau hynny sydd wedi 
cyflwyno'r cyfyngiad hwnnw i newid eu 
meddwl cyn gynted ag sy'n bosibl. Yn 

yr adran ganlynol rydym yn nodi rhai o'r 
problemau mae ymatebwyr arolwg CAB 
wedi'u hwynebu o ganlyniad i'r polisi hwn. 


Anawsterau wrth gael gafael 
ar arian wrth deithio 


I'r rhan fwyaf ohonom, y peth olaf mae angen i 

ni feddwl amdano wrth deithio o amgylch y DU, 
boed hynny ar fusnes neu am bleser, yw 'ble gaf i 
arian parod?' Rydym yn disgwyl y bydd peiriannau 
codi arian ar gael. Yn enwedig mewn ardaloedd 
anghysbell, efallai byddwn yn wynebu penderfyniad 
ynghylch a ydym yn defnyddio peiriant sy'n codi 

ffi neu'n chwilio'n rhywle arall am beiriant sydd 

am ddim, ond ni fydd yn rhaid i ni boeni na fydd 
ein cerdyn yn gweithio mewn unrhyw beiriant. 
Serch hynny dyma'r sefyllfa sy'n wynebu nifer o 
gwsmeriaid cyfrifon banc sylfaenol, fel sydd i'w weld 
drwy'r sylwadau canlynol a gafwyd yn arolwg CAB. 


'Dim ond yn ddiweddar mae RBS wedi 
cyflwyno hyn, nid yw'n ormod o broblem yn 
y dref, ond mae'n creu problemau mewn trefi 
llai neu bentrefi heb gangen o RBS.' 


'Mae'n rhwystredig pan fydda i allan ac 
angen arian parod ei bod yn rhaid i mi chwilio 
am beiriant codi arian/banc NatWest a dydyn 
nhw ddim bob tro ar gael.' 


'Dwi'n teimlo ei bod yn annheg mai dim ond 
peiriant codi arian NatWest rwyf yn cael ei 
ddefnyddio, ac mae fy ngŵr yn gweithio ar 
hyd a lled y wlad ac nid yw'n hawdd iddo 
ddod o hyd i NatWest.' 

'Er nad yw cael gafael ar beiriannau codi arian 
yn broblem yn fy nhref leol, rwyf yn tueddu 

i deithio llawer, ac nid yw bob tro'n bosibl 
neu'n hwylus dod o hyd i beiriant codi arian 
NatWest/RBS. Fydda i ddim chwaith eisiau 
chwilio am archfarchnad a gwario arian er 
mwyn cael arian yn ôl. Heb sôn am ddod o 
hyd i swyddfa bost...’ 


Anawsterau gartref 


Er gwaethaf y sicrwydd y cyfeirir ato uchod gan 

y banciau sydd wedi cyflwyno'r cyfyngiad hwn, 
ymddengys fod nifer o bobl yn wynebu anawsterau 
go iawn wrth gael gafael ar eu harian hyd yn oed 
pan fyddant yn agos at gartref, fel y gwelir drwy'r 
sylwadau canlynol o'r arolwg. 


'Mae yna un peiriant codi arian rwy'n gallu 
ei ddefnyddio gyda fy nghyfrif sylfaenol 
NatWest yn fy ardal, ond mae'n 10 munud i 
ffwrdd mewn car. Mae yna un rwy'n gallu ei 
ddefnyddio wrth ymyl fy ngwaith, ond eto, 
mae'n 15 munud i ffwrdd mewn car.' 


'Mae'r peiriant codi arian agosaf rwy'n gallu 
ei ddefnyddio bum milltir i ffwrdd sy'n golygu 
ei bod yn 10 milltir yno ac yn ôl. Gan fy mod 
yn anabl mae'n anodd iawn ac yn rhwystredig 
iawn gan fod peiriant 200 llath oddi wrth fy 
nghartref ond dwi ddim yn cael defnyddio 
hwnnw.' 


16 Cael gafael ar arian — peidiwch â bancio arni 


'Gan fod gen i gyfrif NatWest, dim ond 
peiriannau codi arian y grŵp RBS rwy'n cael 
eu defnyddio. Dim ond un peiriant RBS sydd 
o fewn pellter cerdded i fy nhŷ/ngwaith. 

Os na fydd yn gweithio mae'n rhaid i mi 
gael benthyg arian fel rheol nes ei fod yn 
gweithio'n iawn eto.' 


Nid yw'r dulliau eraill o gael gafael ar arian 

parod fel defnyddio'r cyfleuster arian yn ôl neu 
wasanaeth cownter Swyddfa'r Post bob tro'n ateb 
i'r rheini sydd heb beiriannau codi arian hwylus 
mae modd iddyn nhw eu defnyddio. Rhaid prynu 
rhywbeth er mwyn cael arian yn ôl, a all fod yn 
gost ychwanegol ddiangen, ac nid yw hi bob tro'n 
hawdd cael gafael ar swyddfa bost. 


'Mae'n chwerthinllyd mai dim ond allan o 
beiriannau Lloyds TSB galla i godi arian. Maen 
nhw'n dweud bod modd i mi godi arian dros 
y cownter mewn unrhyw swyddfa bost ond 
rwy'n gweithio rhwng 9am a 5pm felly does 
dim modd i mi fynd i'r swyddfa bost. Mae'n 
niwsans gorfod teithio'n bell i godi arian o un 
o beiriannau Lloyds TSB a hwnnw ddim yn 
gweithio.' 


Rwyf gydag RBS ond rwyf yn byw mewn 
pentref heb ATM RBS. Gan nad ydynt yn 
cysylltu mwyach, yn aml byddaf yn prynu 
pethau nad oes arnaf eu heisiau a chiwio yn y 
siop leol er mwyn cael arian yn ôl.' 


'Dim ond llynedd roedd yn rhaid i mi 
ddechrau codi fy arian o RBS, NatWest ac 
Ulster. Cyn hynny roeddwn yn gallu gwneud 
hynny o unrhyw beiriant. Mae'r newid wedi 
achosi llawer o broblemau i mi gan ei bod 

yn rhaid i mi deithio dros dair milltir i beiriant 
codi arian i gael gafael ar fy arian. Ar hyn o 
bryd rwyf yn ystyried cau fy nghyfrif gan nad 
wyf yn ei ddefnyddio llawer rhagor. Er mwyn 
codi arian mae'n rhaid i mi ddefnyddio arian 
yn ôl a mynd i swyddfa bost a chael arian dros 
y cownter. Ond alla i ddim bob amser edrych i 
weld faint sydd ynddo ac felly rwyf bob amser 
yn poeni am fynd i'r coch.' 


Er gwaethaf ymdrechion gorau'r banciau dan sylw 
i roi gwybod i'r cwsmeriaid perthnasol am y newid, 
mae'n ymddangos nad oedd rhai pobl wedi cael yr 
wybodaeth hon. 


'Rwyf yn anabl ac mae'n anodd iawn i mi 
fynd allan os na fyddaf yn dda ac wedi 
rhedeg allan o arian parod. Cefais wybod bod 
y banc yn gwneud hyn oherwydd ei bod yn 
costio iddyn nhw pan fyddwn ni'n defnyddio 
peiriannau codi arian banciau eraill. Mae'n 
warthus nad oedden nhw hyd yn oed wedi 
dweud wrthym pa beiriannau gallem ni eu 
defnyddio. Byddai wedi bod yn braf cael 
rhestr o'r peiriannau roedd modd i ni eu 
defnyddio yn ein hardal leol.' 


'Y tro cyntaf i mi roi cynnig ar ddefnyddio 
peiriant ar wahân i un RBS ar ôl i'r cyfyngiad 
ddod i rym fe ges i neges gyffredinol a oedd 
yn awgrymu nad oedd gen i arian yn y cyfrif ac 
fe wnaeth hyn fy nrysu'n llwyr, gan fy mod yn 
gwybod bod gen i arian yn fy nghyfrif. Wnes 

i ddim sylweddoli pam nad oedd modd i mi 
godi arian tan y diwrnod canlynol.' 


I rai a atebodd yr arolwg, yn anffodus mae'n glir 
iawn bod straen ychwanegol wedi cael ei roi ar 
fywydau sydd eisoes yn anodd yn sgil penderfyniad 
eu banc i gyfyngu ar fynediad at arian parod. 


'Byddai'n well o lawer gen i allu defnyddio'r 
holl beiriannau codi arian fel roeddwn i'n arfer 
ei wneud cyn i NatWest osod y cyfyngiadau. 
Pam wnaethon nhw hyn? Dwi'n dioddef o 
iselder ac yn gwella ar ôl canser — does arnaf 

i ddim eisiau mynd allan o'r tŷ yn aml. Rwy'n 
byw gyferbyn â thri pheiriant codi arian... Alla i 
ddim defnyddio'r un ohonyn nhw.' 


'Mae fy manc eisoes wedi gwneud newid sy'n 
golygu mai dim ond ei beiriannau codi arian 
rwy'n cael eu defnyddio. Rwy'n mynd heb 
fwyd ac ati yn rheolaidd oherwydd ei bod hi'n 
anodd i mi gyrraedd y peiriant codi arian sy'n 
berchen i fy manc oherwydd fy mhroblemau 
iechyd meddwl.' 

Materion sy'n ymwneud â diogelwch 
a chyfrifoldeb ariannol 


Mae hyn wedi golygu ei bod yn anoddach i rai 

pobl gael gafael ar eu harian ac felly maent yn codi 
mwy o arian nag y byddent yn ei wneud fel arall 
pan fyddant yn dod o hyd i beiriant mae modd 
iddyn nhw ei ddefnyddio. Yn naturiol mae gan hyn 
oblygiadau diogelwch o ran perygl uwch o ddwyn 
neu golli arian. Serch hynny, nid yw polisi sy'n annog 
pobl i godi mwy o arian nag sydd ei angen arnyn 
nhw mewn gwirionedd yn helpu i hybu cyfrifoldeb 
ariannol, sef un o nodau bancio sylfaenol. Yn yr un 
modd, pa mor aml gawn ni rybuddion ynghylch 
peidio â rhannu ein rhif PIN â neb? Ond i rywun sy'n 
wynebu cyfyngiad difrifol ar sut gallant gael gafael 
ar eu harian, weithiau nid oes dewis arall. 


'Rwyf yn bancio gydag RBS a dim ond eu 
peiriannau codi arian nhw neu beiriannau 
codi arian NatWest rwyf yn gallu eu 
defnyddio. Mae fy nghangen o RBS tua milltir 
i ffwrdd o fy nghartref ac mae'r NatWest 
agosaf tua hanner milltir i ffwrdd. Rwy'n 
byw yn eithaf canolog ac yn pasio o leiaf 

10 peiriant codi arian parod sy'n perthyn i 
fanciau/siopau eraill lle na allaf godi arian 
wrth fynd i fy nghangen agosaf o NatWest. 
Os byddaf ar frys neu'n mynd i'r dref i gael 
eitem benodol, gall hyn fod yn rhwystredig. 
Rwyf yn tueddu i godi mwy o arian nag sydd 
ei angen arnaf fel bod gennyf arian 'wrth 
gefn' ond nid yw hyn yn beth da bob tro 
oherwydd rwy'n tueddu i wario'r arian sydd 
gennyf yn fy mhwrs!’ 

'Pam mae'r Royal Bank of Scotland wedi gorfodi 
ei gwsmeriaid i ddefnyddio ei beiriannau codi 
arian ei hun neu rai NatWest sydd bedair milltir 
i ffwrdd oddi wrthyf fi mewn car a does gen 

i ddim car felly mae'n rhaid i mi ddibynnu ar 
bobl eraill i godi'r arian ar fy rhan? Mae hyn 
mor annheg ac maen nhw'n gwrthod ateb y 
cwestiwn hwn er fy mod wedi gofyn iddyn nhw! 


Ceir materion diogelwch mwy difrifol hefyd i'r rheini 
sydd nawr â llai o ddewisiadau er mwyn cael gafael 
ar arian parod pan fydd ei angen arnynt fwyaf. 


'Dim ond ym mheiriannau NatWest wyf fi'n 
cael defnyddio fy ngherdyn NatWest. Rwyf wedi 
rhoi cynnig arni mewn peiriannau eraill ond heb 
lwyddiant. Roedd yn rhaid i mi gael tacsi i dŷ 
fy merch o orsaf drenau Huddersfield ond dim 
ond peiriant Lloyds TSB oedd ganddyn nhw felly 
roeddwn i'n crwydro o amgylch Huddersfield 
ar fy mhen fy hun min nos yn ceisio dod o hyd i 
beiriant NatWest. Mae hyn yn beryglus. Roeddwn 
i'n meddwl bod peiriannau LINK i bawb.' 


'Mae fy nhelerau ac amodau wedi newid yn 
ddiweddar ar gyfer fy nghyfrif banc sylfaenol 
gyda NatWest. Dim ond peiriannau NatWest 
neu RBS rwyf fi'n cael eu defnyddio nawr, sy'n 
golygu ei bod yn anoddach cael gafael ar arian 
parod. Os oeddwn i'n sownd yn rhywle, fyddwn 
i ddim yn gwybod beth i'w wneud! Roeddwn 
i'n arfer gallu defnyddio unrhyw beiriant ac 
roedd hynny'n rhoi tawelwch meddwl i mi.' 


Y posibilrwydd i newid cyfrifon 

Wrth ystyried y problemau sy'n wynebu'r rheini sydd 
wedi dod o dan y cyfyngiadau, nid yw'n syndod bod 
nifer o bobl a atebodd yr arolwg wedi dweud eu bod 
wedi newid eu banc neu eu math o gyfrif neu eu bod 
yn bwriadu gwneud hynny. Serch hynny mae'r sefyllfa 
hon yn achosi pryder am nifer o resymau. Yn y lle 
cyntaf, un o'r rhesymau dros gael cyfrif banc sylfaenol 
yw oherwydd anawsterau ariannol blaenorol, ac nid 
yw bob tro'n bosibl newid neu uwchraddio cyfrifon os 
oes gan yr unigolyn hanes credyd gwael. 


'Rwyf wedi bod gyda fy manc ers dros dair 
blynedd a dim ond eu peiriannau nhw rwy'n 
cael eu defnyddio o hyd. Dwi'n gweithio'n 
amser llawn, mae gen i gyfrif cynilion gyda 
nhw, mae gen i arian yn y cyfrif bob amser ond 
bob tro byddaf yn gofyn am gael defnyddio 
cerdyn mewn peiriannau eraill, maen nhw'n 
gwrthod. Rwyf hyd yn oed wedi gofyn am gael 
uwchraddio fy nghyfrif a thalu ffi fisol er mwyn 
i mi gael gwneud hyn. Roeddwn i wedi ceisio 
cael cerdyn credyd i brofi fod fy nghredyd i'n 
iawn a chefais fy nerbyn. Roedd hyn wedi eu 
synnu ond roedden nhw'n dal i wrthod i mi 
ddefnyddio peiriannau eraill.' 


Yn yr enghraifft hon roedd yr unigolyn dan sylw'n 
fodlon uwchraddio i gyfrif gwahanol a thalu ffi, er 

na chafodd ei dderbyn. Mae sylwadau eraill gan 
ymatebwyr yr arolwg yn awgrymu bod uwchraddio'n 
ddewis sy'n cael ei gynnig gan fanciau i gwsmeriaid 
cyfrifon banc sylfaenol sydd yn y sefyllfa gyfyngedig 
hon, ond nid yw'r gost ychwanegol dan sylw o fewn 
cyrraedd rhai pobl. Nid yn unig hynny, ond nid yw 
cyfrifon mewn pecyn sy'n cynnig nifer o fanteision 


ychwanegol fel yswiriant am ffi fisol, o reidrwydd yn 
cynnig y gwerth gorau am arian i'r unigolyn, hyd yn 
oed os ydynt yn cynnig proffidioldeb gwell i'r banciau. 


'Mae gen i gyfrif sylfaenol gan nad wyf 

fi'n gallu cael cyfrif cyfredol. Mae NatWest 
wedi dweud wrthyf fi mai'r unig ffordd alla i 
ddefnyddio unrhyw beiriant yw newid cyfrifon 
a thalu £8 bob mis. Dim ond tua £180 y mis 
sydd gen i'n mynd i mewn i'r cyfrif hwn, felly 
ni fyddai werth gwneud hynny. 


'Rwyf wedi gorfod newid i fanc y Co-op er 
mwyn i mi allu defnyddio peiriannau codi arian 
eraill. Mae hyn wedi achosi llawer o drafferth 
oherwydd newid y cyflog a'r budd-daliadau 

i fynd i gyfrif arall. Rwyf wrthi'n cau'r cyfrif 
NatWest yn araf ac rwyf yn meddwl bod 
cywilydd arnyn nhw am newid eu gwasanaeth 
ar ôl i mi fod gyda nhw ers 12 o flynyddoedd. 
Unig opsiwn NatWest yw cynnal ymchwiliad i 
statws credyd ar gyfer cyfrif banc gyda buddion 
ac nid oes arnaf eisiau cost fisol o £8 a fyddwn 
i ddim yn pasio'r ymchwiliad i statws credyd 
oherwydd hanes adfeddiannu tŷ. Mae banc y 
Co-op wedi bod yn well o lawer gyda mi.' 


Fel mae'r enghraifft olaf hon yn ei ddangos, mae'n 
braf gweld bod llefydd ar gael i bobl er mwyn cael 
y cyfleusterau cyfrif banc sylfaenol sydd eu hangen 
arnyn nhw. 


Gobeithir na fydd dim banciau na chymdeithasau 


adeiladu eraill yn penderfynu gwrthod mynediad i'w 
cwsmeriaid cyfrif banc sylfaenol i'r rhwydwaith LINK. 

Y rhwydwaith peiriannau codi arian 


Drwy ddarllen y sylwadau a gafwyd yn yr arolwg 

nid yw'n bosibl dweud i ba raddau mae pobl sydd 
â'r cyfrifon cyfyngedig hyn yn deall eu bod yn gallu 
defnyddio peiriannau sy'n perthyn i'w grŵp bancio, 
yn hytrach na dim ond y rheini sy'n dangos enw eu 
banc nhw. Er enghraifft mae peiriannau codi arian 
archfarchnadoedd Tesco a Morrisons yn perthyn 

i RBS/NatWest, ac felly mae modd i gwsmeriaid 

eu cyfrifon banc sylfaenol eu defnyddio, ac mae 
modd i gwsmeriaid cyfrifon Lloyds TSB a Bank 

of Scotland ddefnyddio peirannau Halifax hefyd. 
Rydym yn gwerthfawrogi bod gan y banciau sydd 
wedi gwneud y penderfyniad hwn lawer iawn o 
beiriannau codi arian ar hyd a lled y DU. Ar ddiwedd 
2011, roedd RBS a NatWest yn berchen ar 8,350 o 
beiriannau codi arian; ac roedd gan Lloyds TSB, Bank 
of Scotland? a Halifax 6,58019. Serch hynny, mae'r 
ffigurau hyn yn cynrychioli dim ond 13 y canta 10 y 
cant y naill a'r llall o nifer y peiriannau ar rwydwaith 
LINK, ac felly mae'r penderfyniad sydd wedi cael ei 
wneud yn cynrychioli gostyngiad enfawr mewn dewis 
a hwylustod i'r cwsmeriaid yr effeithir arnynt. 


Yn sicr mae tegwch y penderfyniad hwn yn 
rhywbeth y mae nifer o bobl sy'n teimlo ei effaith ag 
achos da dros ei gwestiynu. 


'Mae gen i gyfrif debyd sylfaenol — dwi ddim 
yn deall — gan na alla i gael gorddrafft, fi sydd 
biau'r arian sydd gen i yn y cyfrif ond mae'n 
anoddach cael gafael arno drwy beiriannau 
ATM banciau eraill ar wahân i TSB sef fy manc 
i. Siawns y dylai fod yn anoddach i'r rheini 
sydd â chardiau credyd ac ati!’ 

'Mae fy ngwraig a minnau wedi gorfod 
teithio'n bell allan o'n ffordd droeon i godi 
arian o fanc neu ATM RBS, gan fod yr ATM 
yn yr archfarchnad yn gwrthod derbyn ein 
cerdyn RBS. Ers hynny rwyf wedi agor cyfrif 
yn yr un banc sy'n caniatâu i mi ddefnyddio 
unrhyw ATM, ond rwy'n anfodlon bod pobl 
sy'n defnyddio'r cardiau hyn yn wynebu'r 
anhwylustod hwn a does dim modd iddyn 
nhw gael cyfrif â mwy o fanteision.' 


Ar wahân i'r anawsterau sylweddol a gaiff y rheini 

sy'n wynebu'r cyfyngiadau hyn, mae angen ystyried 
goblygiad ehangach arall. Fel rydym wedi'i ddweud, ar 
y wyneb, yn gyffredinol mae'r sefyllfa bresennol wrth 
ystyried mynediad at arian parod yn gadarnhaol. Mae 
canlyniadau o arolwg CAB yn dangos nad yw'r rhan 
fwyaf ohonom yn credu ei bod yn anodd cael gafael ar 
ein harian am ddim. Mae arnom eisiau i'r sefyllfa aros 
fel hyn, ac mae hyn yn golygu diogelu rhwydwaith 
sy'n caniatau i ni ddefnyddio'r hyblygrwydd i godi arian 
ble a phryd mae angen i ni wneud hynny. Gallai tynnu 
nifer fawr o drafodion oddi wrth y rhwydwaith beryglu 
ei effeithiolrwydd yn y dyfodol, yn enwedig os bydd 
banciau neu gymdeithasau adeiladu eraill yn dilyn yr 
un trywydd ac yn tynnu eu cwsmeriaid cyfrifon banc 
sylfaenol oddi wrth y rhwydwaith. Mae'r gostyngiad 
yn nifer y cwsmeriaid cyfrifon banc sylfaenol yn debyg 
o gael effaith fwy mewn ardaloedd incwm is. Bydd 

llai o draffig yn lleihau cost effeithiolrwydd peiriannau 
codi arian yn yr ardaloedd hynny, a allai roi darparwyr 
peiriannau codi arian annibynnol allan o fusnes a 
gwyrdroi'r gwelliannau sylweddol sydd wedi cael eu 


9 Gall cwsmeriaid cyfrifon Bank of Scotland hefyd ddefnyddio peiriannau 
codi arian Sainsbury's ac roedd 1,272 o'r rheini ar ddiwedd 2011. 
10 Gwefan LINK 


gwneud mewn argaeledd peiriannau dros y pum 
mlynedd diwethaf. 


Roedd nifer o bobl nad oeddent wedi'u cyfyngu yn 
y ffordd hon wedi dewis cyflwyno sylwadau ar y 
mater, fel y gwelir yn yr enghreifftiau isod: 


'Rwy'n rhiant sengl a dyw hi ddim bob tro'n 
hawdd i mi fynd i'r ddinas agosaf. Er enghraifft, 
does dim peiriant codi arian Halifax yn y dref 

lle rwy'n siopa. Rwy'n gweithio mewn dinas 
arall a does dim ATM gerllaw, felly byddai hyn 
yn gwneud fy mywyd yn anoddach o lawer o 
ran cael gafael ar arian. Nawr rwy'n gallu picio 

i fy archfarchnad leol wrth siopa a chodi'r arian 
sydd ei angen arnaf i ar gyfer yr wythnos.' 


'Rwy'n meddwl y byddwn i'n gwario mwy o 
arian os mai dim ond peiriant arian fy manc fy 
hun byddwn i'n gallu ei ddefnyddio. Y rheswm 
am hynny yw does gan fy manc ddim peiriant 
codi arian sydd o fewn pellter cerdded hawdd 

i fy nghartref nac ar fy ffordd i'r gwaith. 
Byddai'n rhaid i mi fynd allan o fy ffordd i godi 
arian. Ar hyn o bryd rwy'n codi arian yn ôl yr 
angen er mwyn lleihau faint o arian parod 
rwy'n ei wario. Pan rwyf wedi codi symiau 
mawr yn y gorffennol, rwyf wedi'i wario'n gynt 
na chodi ychydig o arian yn aml. Petai dim ond 
modd i mi ddefnyddio peiriannau codi arian fy 
manc fy hun byddai fel mynd nôl i'r 1970au 
pan roeddwn i'n arfer mynd gyda fy nhad yn y 
car i'r peiriant codi arian agosaf ar fore Sadwrn 
i gael arian ar gyfer y penwythnos. Dydy hyn 
ddim yn addas i fyd modern !' 


"Oherwydd bod gan mam dementia 
fasgwlaidd ac arthritis, byddai'n rhaid i mi 
drefnu tripiau i un banc HSBC yn lleol lle mae 
yna le parcio wrth ymyl fel rheol. Neu dalu 
rhywun i ofalu amdani pan fyddwn i'n mynd i 
beiriant codi arian hebddi.' 


Efallai fod y sylw olaf uchod yn dweud y cyfan. I'r 
rheini ohonom sydd ddim yn meddwl ddwywaith 
ynghylch pwy sy'n berchen ar beiriant codi arian cyn 
i ni ei ddefnyddio, ac sy'n disgwyl gallu cael gafael 
ar ein harian ble bynnag a phryd bynnag, mae 
unrhyw beth arall yn ymddangos fel cam yn ôl i'r 
gorffennol. A dweud y gwir, fel cymdeithas mae'n 
debyg y byddai cyfyngiad o'r fath ar ein dewisiadau 
yn ein gwylltio'n gacwn. Ond mae nifer o bobl nawr 
yn wynebu'r cyfyngiad hwn. 


Wrth ystyried hyn i gyd, byddem yn pwyso ar y 
banciau hynny sydd wedi penderfynu cyfyngu ar 
fynediad cwsmeriaid eu cyfrifon banc sylfaenol 

i arian parod newid eu polisi; gan alw hefyd ar 
fanciau a chymdeithasau adeiladu eraill i gynnal 
y mynediad presennol i'r rhwydwaith LINK sy'n 
cael ei fwynhau gan eu holl gwsmeriaid. 


Gwasanaeth cownter 


Dywedodd deuddeg y cant o'r rheini a ymatebodd i 
arolwg CAB eu bod fel rheol yn defnyddio cownter 
mewn cangen banc i gael gafael ar eu harian. Er 
bod hyn yn llai o lawer na'r rheini sydd fel rheol 

yn defnyddio peiriant codi arian, mae hyn yn 

dal i gynrychioli bron i 1,000 o bobl. Ac roedd y 
ganran fymryn yn uwch yn arolwg Ipsos MORI o'r 
boblogaeth gyffredinol sef 15 y cant o'r bobl a oedd 
yn codi arian. Mae gallu mynd i ganghennau'n 

dal yn bwysig i bobl. Mae sylwadau gan rai pobl a 
atebodd arolwg CAB yn awgrymu bod materion 
sy'n ymwneud â diogelwch yn un rheswm dros hyn. 


'Fydda i ddim yn defnyddio peiriannau codi arian, 
rwy'n credu bod eu lleoliad ar y stryd yn golygu fy 
mod i'n agored iawn i niwed. Dim ond o gownter 
y banc neu wrth y til mewn archfarchnad fydda i'n 
cael arian fel rheol oherwydd fy mod yn credu bod 


hynny'n fwy diogel. 


'Dwi ddim yn defnyddio peiriannau codi arian. 
Mae gen i ofn iddyn nhw lyncu fy ngherdyn. 
Dwi ddim yn hoffi cael pobl tu cefn i mi mewn 
ciw rhag ofn i rywun ddwyn fy arian.' 


'Mae'r henoed a phobl anabl yn teimlo'n fwy 
agored i niwed wrth ddefnyddio peiriannau, yn 
enwedig os ydynt ar y stryd. Gall fod yn anodd 
gweld y cyfarwyddiadau hefyd. Fydd pobl eraill, 
fel fi, ddim yn teimlo'n ddiogel yn eu defnyddio 
nhw oherwydd y peryglon i ddiogelwch fel 
dwyn manylion y cerdyn drwy gamerâu cudd. 
Roedd hyn wedi digwydd yn lleol. Mae'n well i 
gen i ddefnyddio cownter y banc/swyddfa bost.’ 


O ystyried bod pob cwsmer cyfrif banc sylfaenol a nifer 
o gwsmeriaid cyfrifon eraill yn gallu cael gafael ar arian 
dros gownter swyddfa bost, efallai ei bod yn syndod mai 
dim ond saith y cant o'r rheini a atebodd arolwg CAB, a 
chwech y cant o'r rheini a oedd yn codi arian yn arolwg 

Ipsos MORI ddywedodd eu bod yn defnyddio'r dull hwn 
fel rheol. Efallai mai un o'r rhesymau am hyn yw nad yw 
pobl yn gwybod bod y cyfleuster hwn ar gael. Roedd 

ymchwil a gynhaliwyd gan Llais Defnyddwyr ac a 
gyhoeddwyd llynedd!' wedi canfod mai dim ond 18 y 
cant o gwsmeriaid cyfrifon cyfredol a oedd yn gallu 
cael gafael ar arian parod o gownter Swyddfa'r Post 
oedd yn gwybod eu bod yn gallu gwneud hynny. Serch 
hynny, roeddent wedi canfod bod cryn ddymuniad 
ymysg defnyddwyr i ddefnyddio rhwydwaith 
Swyddfa'r Post a phan roedd pobl yn ymwybodol o'r 
cyfleuster, roedd y rhan fwyaf yn manteisio arno. Ceir 
dadl gref yma i fanciau a chymdeithasau adeiladu 
hyrwyddo'r cyfleuster hwn yn ehangach a sicrhau bod 
pobl yn hollol ymwybodol o'r trafodion mae modd 
iddyn nhw eu gwneud yn Swyddfa'r Post. 


Ers tro byd mae Cyngor ar Bopeth wedi ymgyrchu i'r 
banciau a'r cymdeithasau adeiladu hynny nad ydynt 
yn darparu'r cyfleuster hwn i'w cwsmeriaid cyfrifon 
cyfredol — ac yn fwyaf amlwg, oherwydd eu maint, 
HSBC a Santander — i wneud hynny. 


Dylai'r holl drafodion mawr, gan gynnwys cael 
gafael ar arian parod a chael cyfriflenni balans, 
fod ar gael dros gownter Swyddfa'r Post. Mae'r 
angen am y gwasanaethau hyn, a bod pobl yn 
ymwybodol ohonynt, yn fwy amlwg byth yn sgil y nifer 
sylweddol o ganghennau banciau a chymdeithasau 
adeiladu sydd wedi cau dros y blynyddoedd diwethaf. 


Er mwyn mynd i'r afael â'r problemau a gaiff rhai 
rhannau o'r gymuned wrth gael gafael ar arian, mae 
angen dull gweithredu cyfun arnom o barhau i wella 
argaeledd peiriannau codi arian (yn ddaearyddol ac o 
ran pa mor addas ydynt i'w defnyddio gan bobl sydd 
ag anableddau) ar yr un pryd â chynnal a chryfhau'r 
ddarpariaeth o ddulliau eraill o godi arian parod. 


11 Cyfle dros y cownter — Sicrhau mynediad i gyfrifon cyfredol i bawb mewn 
swyddfeydd post, Llais Defnyddwyr, Awst 2011 


Goblygiadau i'r dyfodol 


'Rwy'n byw mewn ardal eithaf gwledig. Hyd 
y gwn i, dim ond un peiriant codi arian sydd 
yn fy mhentref lleol. Mae fy nghangen agosaf 
oddeutu pum milltir i ffwrdd mewn car (y 
siwrnai yno ac yn ôl = 10 milltir = petrol = 

111) Rwy'n gobeithio y bydd peiriannau banc 
yn dal ar gael i bawb, dim ots gyda pha fanc 
ydych chi! Rwy'n tueddu i beidio â chael arian 
yn ôl mewn siopau, fydd hynny ddim yn fy 
helpu i gyllidebu a chadw golwg ar fy arian, 
ac fel rheol bydda i'n gwario gormod.' 

Un o ymatebwyr arolwg CAB 


Wrth holi a oedd hi'n ‘hawdd’, yn 'anodd' neu'n 
'amhosib' cael gafael ar eu harian am ddim, mae'n 
galonogol bod 94 y cant o'r rheini a atebodd arolwg 
CAB wedi dewis yr ateb 'hawdd'. Dywedodd lai nag un 
y cant ei bod yn 'amhosib', ac roedd y gweddill wedi 
dewis 'anodd'. Serch hynny, fel rydym wedi'i weld, 
roedd canran y bobl sy'n ei chael hi'n anodd neu'n 
amhosib yn codi'n sylweddol i 12 y cant ar gyfer y rheini 
sydd â chyfrif banc sylfaenol gyda banc sy'n cyfyngu 
ar fynediad. Mae nifer yr ymatebwyr sydd â'r cyfrifon 
hyn yn cynrychioli 36 y cant o bawb a atebodd sydd â 
chyfrifon banc sylfaenol. Felly, petai'r cyfyngiadau hyn 
yn cael eu cyflwyno'n fwy cyffredinol, mae'n amlwg y 
byddai nifer y bobl sy'n ei chael hi'n anodd cael gafael ar 
eu harian yn cynyddu'n sylweddol. 


Yn gyffredinol, mae canlyniadau'r arolwg yn 
dangos bod pobl yn manteisio ar yr hyblygrwydd 
sydd ganddynt i godi eu harian o amrywiaeth o 
beiriannau heb ystyried pwy sy'n berchen arnynt. 
Hwylustod yw'r prif beth sy'n pennu pa beiriannau 
bydd pobl yn eu defnyddio. Roedd hwylustod yr un 
mor bwysig i ymatebwyr â chyfrifon banc sylfaenol. 


Caiff anawsterau cwsmeriaid cyfrifon banc sylfaenol 
wrth gael gafael ar arian eu gwaethygu gan 
gyfyngiadau eraill fel mynediad cyfyngedig i gardiau 
debyd, ac felly arian yn ôl, a therfynau isaf ar faint 

o arian mae modd ei godi dros gownter cangen 
banc. Er enghraifft, ni fydd Halifax na Santander yn 
caniatau i bobl godi llai na £300 dros y cownter, ac 
mae gan Nationwide gyfyngiadau hefyd. Nid yw 
HSBC yn caniatau i bobl godi unrhyw arian dros 
gownteri banc. Nid yw'r banciau na'r cymdeithasau 
adeiladu hyn yn cyfyngu ar y mynediad i'w peiriannau 
codi arian eu hunain, ond nid yw terfynau o'r fath 
yn helpu'r rheini y mae eu cyllidebu efallai'n gofyn 
iddynt godi symiau bach yn rheolaidd o'u cyfrifon yn 
y ffordd sydd fwyaf hwylus iddyn nhw. 


Yn 2010, roedd Tasglu Cynhwysiant Ariannol 
Llywodraeth y DU wedi dweud bod sicrhau 
mynediad at gyfleusterau bancio sylfaenol yr un 
mor bwysig heddiw â 10 mlynedd yn ôl, pan 
roedd gwaith Trysorlys EM wedi annog banciau a 
chymdeithasau adeiladu i ddatblygu eu cyfrifon 
banc sylfaenol. Aeth ymlaen i argymell, yn y tymor 
byr, y dylai banciau gymryd camau i sicrhau bod 
cyfrifon banc sylfaenol yn fwy hygyrch ac yn haws 
eu defnyddio i gartrefi tlotach. Yn y tymor hwy, 
roeddent yn teimlo bod angen edrych ar fodelau a 
sianeli newydd i ddarparu gwasanaethau ariannol!2. 


Nid yw'r cyfyngiadau ar gael gafael ar arian sy'n 
wynebu rhai cwsmeriaid cyfrifon banc sylfaenol ar 
hyn o bryd yn gam tuag at fwy o hygyrchedd na 
hwylustod. Byddem yn bryderus iawn am yr effaith 
ar gartrefi tlotach petai banciau a chymdeithasau 
adeiladu eraill yn dilyn esiampl y rheini sydd wedi 


12 Adroddiad y Tasglu Cynhwysiant Ariannol: Banking services and poorer 


households, Rhagfyr 2010 

diddymu mynediad i'r rhwydwaith LINK oddi wrth eu 
cwsmeriaid cyfrifon banc sylfaenol. Rydym hefyd yn 
credu y dylid adfer mynediad i'r rhwydwaith i bawb. 


Ar un llaw, rydym wedi gweld ymdrechion ar y cyd 
dros y pum mlynedd diwethaf i fynd i'r afael ag 
allgâu ariannol drwy gynyddu nifer y peiriannau 
codi arian mae modd eu defnyddio am ddim 
mewn ardaloedd difreintiedig trefol a gwledig. Ar 
y llaw arall, rydym nawr yn gweld manteision hyn 
yn lleihau drwy ddiddymu'r gallu i ddefnyddio'r 
peiriannau hyn yn hyblyg oddi wrth gyfran 
sylweddol o'r boblogaeth. Ar gyfer y rheini sydd 
heb fynediad hwylus, ni chyflawnir union ddiben 
cyfrifon banc sylfaenol, sef darparu gwasanaethau 
bancio syml i hybu cynhwysiant ariannol gwell ac 
felly cynhwysiant cymdeithasol. 


Mae Cyngor ar Bopeth a Chyngor ar Bopeth yn 

yr Alban yn credu bod angen diffinio cyfres o 
nodweddion allweddol yn glir a ddylai greu safon 
sylfaenol ar gyfer cyfrifon banc sylfaenol. Er bod rhai 
o'r rhain tu allan i gwmpas yr adroddiad hwn, mae'n 
gyfle defnyddiol i nodi'r cyfleusterau sylfaenol rydym 
yn credu y dylai cyfrif o'r fath eu darparu, sef: 


e mynediad at y rhwydwaith peiriannau codi arian 
LINK i gyd 

* mynediad heb gyfyngiadau dros y cownteri 
mewn canghennau banc 

e gallu talu arian i mewn a chodi arian o 
rwydwaith Swyddfa'r Post, yn ogystal â gwirio 
balansau cyfrifon 


e cerdyn debyd i roi synnwyr gwell o gynhwysiant, 


gallu defnyddio arian yn ôl a chaniatâu 
i gwsmeriaid cyfrifon brynu pethau ar y 
rhyngrwyd neu dros y ffôn 

e clustogfa!? 

e terfynau ar lefel y ffioedd a phryd maent yn 
berthnasol, gan gynnwys rhyw fath o gap 
cyffredinol 

e help wrth agor y cyfrif am ‘fanteisio i'r eithaf ar y 
cyfrif' (er enghraifft, ystyried a ddylid sefydlu debyd 
uniongyrchol a sut mae amseru talu'r rhain); 

e meini prawf cymhwyso gyda chyn lleied â 
phosibl o waharddiadau. 


Os yw dyfodol cyfrifon banc sylfaenol mewn 
amheuaeth oherwydd bod nifer anghymesur o 
gwsmeriaid cyfrifon banc sylfaenol wedi cronni mewn 
nifer fach o fanciau, mae gwir angen ystyried sut mae 
sicrhau ateb cynaliadwy sy'n arwain at ddosbarthiad 
cymesur ar draws y sector ac sy'n caniatâu mynediad 

i bob defnyddiwr. Ni allwn eistedd yn ôl a gwylio 
wrth i'r gwasanaethau sylfaenol sy'n angenrheidiol 

er mwyn cymryd rhan yn y byd modern gael eu 
herydu'n raddol i'r bobl sy'n wynebu'r anfanteision 
ariannol mwyaf yn ein cymdeithas. 


Dylai Llywodraeth y DU weithredu 
Argymhelliad 2011 yr UE ar fynediad at 

fancio sylfaenol‘, a oedd yn gwahodd aelod- 
wladwriaethau i orfodi un sefydliad ariannol, 
rhai neu'r cwbl i gynnig cyfrifon sylfaenol i bob 
defnyddiwr ni waeth beth yw ei sefyllfa neu 
ei hanes ariannol. Ac ystyried bod y Comisiwn 
Ewropeaidd yn debyg o gryfhau ei safiad yn y maes 
hwn dros y blynyddoedd nesaf, mae'n gwneud 
synnwyr mynd i'r afael â'r broblem nawr, yn hytrach 
nag aros nifer o flynyddoedd pan fydd yn rhaid 
gweithredu yn ôl Cyfarwyddeb gan yr UE 


13 Mae clustogfa'n golygu gorddrafft dros dro bach iawn oddeutu £10. Y 
syniad yw sicrhau bod cwsmeriaid yn dal yn gallu cael gafael ar eu harian 
drwy beiriant codi arian sy'n rhoi papurau £10 os mai dim ond £6 sydd 
ganddynt ar ôl yn eu cyfrif er enghraifft. 

14 http://eur-lex.europa.eu/LexUriServ/LexUriServ.do?uri-OJ:L:2011:190:008 
7:O1:EN:HTML 


Nodiadau technegol 


Roedd Cyngor ar Bopeth a Chyngor ar Bopeth yn 
yr Alban wedi comisiynu Ipsos MORI i gynnwys 
eu cwestiynau ar eu harolwg omnibws CAPI 
(cyfweliadau personol gyda chymorth cyfrifiadur) 
wyneb yn wyneb. Cafodd y cyfweliadau eu cynnal 
gyda phobl yn eu cartrefi. 


Mae'r arolwg omnibws yn cyfweld â sampl 


cynrychioladol o tua 2,000 o oedolion ym Mhrydain 
Fawr dros 15 oed ym mhob ton. Cafodd astudiaeth 


Cael gafael ar arian Cyngor ar Bopeth ei chynnal 
gyda sampl o 1,970 o oedolion dros 15 oed rhwng 
17 a 23 Chwefror 2012. A 
Gosodwyd cwotâu monitro i sicrhau bod y sampl yn GS 
cynrychioli'r wlad. Defnyddiwyd pwysiadau gyda'r (s 
data i sicrhau sampl cynrychioladol. S 

z 


Does dim modd bwrw 


ymlaen â'r cais hwn. 
Cysylltwch â'ch banc. 

Atodiad A: Arolwg Cael gafael ar arian CAB 


Dyma arolwg byr ynglŷn â sut rydych chi'n cael gafael 
ar yr arian parod sy'n eich cyfrif banc, cyfrif cymdeithas 
adeiladu neu Gyfrif Cerdyn Swyddfa'r Post. 


Os nad oes gennych chi un o'r cyfrifon hyn, ni fydd 
angen i chi lenwi'r arolwg. Mae'n gyfrinachol ac ni 
fydd yn cymryd llawer o amser i'w lenwi. 


Bydd yr wybodaeth a rowch yn ein helpu i weithio 
i sicrhau y gall pawb gael gafael ar eu harian eu 
hunain yn gyflym, yn hawdd ac yn rhad. 


Rhowch dic wrth yr atebion) mwyaf perthnasol i 
bob cwestiwn. 


1. Oes gennych chi gyfrif banc, cyfrif cymdeithas adeiladu neu gyfrif cerdyn swyddfa'r post? 


Oes 


Nac oes - Os 'Nac oes' yw eich ateb, NID oes angen i chi lenwi'r arolwg hwn 


2. Pa fanc neu gymdeithas adeiladu ydych chi'n ei ddefnyddio fel eich prif gyfrif? 
(mae prif gyfrif yn golygu'r un rydych chi'n ei ddefnyddio gan amlaf i gael gafael ar eich arian parod) 


Bank of Scotland 
Barclays 

Banc Clydesdale 
Halifax 

HSBC 

Lloyds TSB 


Nationwide 


NatWest 
Royal Bank of Scotland 
Santander 


Banc y Co-operative 


Gan amlaf, rwy'n defnyddio Cyfrif Cerdyn 
Swyddfa'r Post i gael gafael ar fy arian parod 


Arall, rhowch fanylion: 


3. Ai Cyfrif Banc Sylfaenol yw hwn? (os ydych chi'n defnyddio Cyfrif Cerdyn Swyddfa'r Post 


ewch yn syth i C4) 


(mae cyfrif banc sylfaenol yn gyfrif syml sy'n rhoi cyfle i chi dalu debyd uniongyrchol ac archeb 
sefydlog, ond does dim cyfleusterau gorddrafft na chredyd, na llyfr sieciau, ac nid yw'n talu llog i chi) 


le 


Na 

Ddim yn gwybod 


4. Sut ydych chi fel arfer yn cael ARIAN PAROD o'ch prif gyfrif banc/cymdeithas adeiladu neu 
gyfrif swyddfa'r post? (Rhowch dic wrth bob un sy'n berthnasol) 


Gyda pheiriant arian parod Wrth y cownter yng nghangen y banc 
Wrth y cownter mewn swyddfa bost Drwy gael 'arian yn ôl' mewn siopau 


Arall, rhowch fanylion 


5. Os ydych chi'n defnyddio peiriant arian parod, peiriannau pwy ydych chi'n eu defnyddio 
fel arfer? (Rhowch dic wrth bob un sy'n berthnasol) 


Peiriannau fy manc/cymdeithas adeiladu Peiriant band/cymdeithas adeiladu arall 
Mu de UU Peiriant sy'n codi ffi 

Peiriant arian parod archfarchnad (e.e. Tesco), 
Ddim yn gwybod rhowch fanylion isod 


6. Ydych chi'n defnyddio'r un peiriannau arian parod yn aml i gael gafael ar eich arian parod? 
Rwy'n tueddu i ddefnyddio'r un peiriant 
Mae ambell i beiriant y byddaf yn eu defnyddio'n aml 


Nid wyf yn defnyddio'r un peiriant yn rheolaidd 


7. Os ydych chi'n defnyddio'r un peiriant/peiriannau arian parod yn aml i gael gafael ar eich 
arian, pam felly? (Rhowch dic wrth bob un sy'n berthnasol) 


Mae'n agos i fy nghartref Mae'n agos i'r lle rwy'n mynd i siopa 


Ni allaf ddefnyddio unrhyw beiriannau 


Mae ar fy ffordd i'r gwaith/ysgol/coleg arian parod eraill 


Mae am ddim, ac mae peiriannau Rwy'n credu ei fod yn fwy diogel na 
eraill yn codi ffi arnaf pheiriannau arian parod eraill 
Rwy'n credu ei fod yn fwy dibynadwy 

na pheiriannau arian parod eraill Arall, rhowch fanylion 

8. Os mai dim ond peiriannau arian parod eich banc neu gymdeithas adeiladu fyddech chi'n gallu eu 
defnyddio, neu rydych chi'n gallu eu defnyddio nawr, sut fyddai/sut mae hyn yn effeithio ar eich 
gallu i gael gafael ar eich arian parod? (defnyddiwch y blwch yn C10 i roi mwy o wybodaeth i ni am hyn) 


Ni fyddai/nid yw yn effeithio arnaf Byddai/mae yn ei gwneud ychydig yn 
mewn unrhyw ffordd anoddach i mi gael fy arian parod 
Byddai/mae yn ei gwneud yn llawer Byddai/mae yn ei gwneud yn haws 
anoddach i mi gael fy arian parod i mi gael fy arian parod 


Dydw i ddim yn gwybod 


9. Beth yw rhan gyntaf eich cod post? e.e. SE9; M52 
(Cofiwch, dim ond er mwyn gweld faint o beiriannau arian parod sydd ar gael yn eich ardal chi y 
mae arnom angen yr wybodaeth hon) 


10. Defnyddiwch y gofod hwn i nodi unrhyw beth arall yr hoffech i ni gael gwybod amdano 
ynglŷn â'ch prif gyfrif a sut rydych chi'n cael gafael ar eich arian parod. 


11. Yn gyffredinol, pa mor hawdd ydyw i chi gael gafael ar eich arian parod am ddim? 
Hawdd 


Anodd 


Amhosib, ni allaf gael gafael ar fy arian parod am ddim 


12. A fyddai'n iawn i un o'n hymchwilwyr gysylltu â chi i drafod unrhyw beth rydych chi 
wedi sôn wrthym amdano? 


Byddai 
Na fyddai 


Os byddai, sut gallwn ni gysylltu â chi? 

Amdanoch chi 


Diolch i chi am roi o'ch amser i lenwi'r arolwg hwn. Byddwn yn hynod o ddiolchgar petaech yn gallu 
ateb y cwestiynau canlynol hefyd, oherwydd byddant yn ein helpu i weld sut mae gwahanol bobl yn cael 
gafael ar eu harian parod. 


Ydych chi yn... 


Menyw Dyn Byddai'n well gen i beidio â dweud 


Faint yw eich oed chi... 


17-24 25-34 35-49 50 - 64 
Byddai'n well gen i 
65-74 75-84 Dros 85 beidio â dweud 


Ydych chi yn... 
Berchen ar eich cartref Byw gyda ffrindiau a theulu 
Tenant i'r cyngor/cymdeithas tai Byw yn rhywle arall 


Tenant i landlord preifat 


Pa elfennau sy'n rhan o incwm eich cartref? (Rhowch dic wrth bob un sy'n berthnasol) 


Budd-dal analluogrwydd/Lwfans 


Cyflogau cyflogaeth a chymorth 
Pensiwn ymddeol/pensiwn 
Incwm o hunangyflogaeth Lwfans byw i'r anabl/Lwfans gweini 
Lwfans Ceisio Gwaith/Cymhorthdal 
Incwm/Credyd Pensiwn Arall 
Ydych chi yn... 
Rhan o gwpl Sengl Arall 

Oes gennych chi blant sy'n dibynnu arnoch? 


Oes Nac oes 


Oes unrhyw un yn eich cartref sy'n ystyried ei hun yn anabl neu'n ystyried bod 
ganddo broblem iechyd hirdymor? 


Oes Nac oes Byddai'n well gen i beidio â dweud 


Sut byddech chi'n disgrifio eich cefndir ethnig? 


Asiaidd neu Asiaidd a Gwyn 
Asiaidd Prydeinig Cymysg Cymysg arall Gwyn Arall 
Du neu Ddu Affricanaidd Du a a 
Prydeinig Gwyn Cymysg Gwyn Prydeinig Arall 
—— Caribïaidd Du a Byddai'n well gen i 
Tsieineaidd Gwyn Cymysg Gwyn Gwyddelig beidio â dweud 

Atodiad B: Cwestiynau Ipsos MORI 


Sampl: Oedolion dros 15 oed 


C1 
Yw'r cyfrif byddwch chi'n ei ddefnyddio fel rheol i godi 
arian yn: 


1. Cyfrif Cyfredol 


2. Cyfrif Banc Sylfaenol (hy cyfrif syml heb orddrafft, 


cyfleusterau credyd na llyfr sieciau nad yw'n 
talu llog) 

3. Cyfrif Cerdyn Swyddfa'r Post 

4. Does gen i ddim cyfrif fydda i'n ei ddefnyddio i 
godi arian 

5. Arall 


Gofyn i bawb sy'n defnyddio cyfrif i godi arian (hy 
pawb gyda chod 1, 2, 3 neu 5 yn C1) 


C2 

Tua pa mor aml byddwch chi'n codi arian o'ch cyfrif 
banc, cymdeithas adeiladu neu gyfrif cerdyn 
swyddfa'r post? 


. Bob 1-2 ddiwrnod 

. Dwywaith yr wythnos 

. Unwaith yr wythnos 

. Unwaith y mis 

. Llai nag unwaith y mis 

. Byth (Mae gen i gyfrif ond fydda i byth yn 
defnyddio arian parod) 

7. Does gen i ddim cyfrif banc, cyfrif cymdeithas 

adeiladu neu gyfrif cerdyn swyddfa'r post 
8. Ddim yn gwybod 


ourmunmn— 


Gofyn i bawb sydd yn codi arian (hy pawb gyda chod 
1-5 yn C2) 


C3 

Sut byddwch chi fel rheol yn codi arian o'ch cyfrif banc, 
cymdeithas adeiladu neu gyfrif cerdyn swyddfa'r post? 
. Gyda pheiriant arian parod 

. Wrth y cownter yng nghangen y banc 

. Wrth y cownter mewn swyddfa bost 

. Drwy gael 'arian yn ôl' mewn siopau 

. Arall 


UAWN- 


C4 

Os ydych chi'n defnyddio peiriant arian parod, 
peiriannau pwy ydych chi'n eu defnyddio fel arfer? 
Rhowch hyd at dri ateb, gan ddechrau gyda'r peiriant 
rydych chi'n ei ddefnyddio amlaf [Caniatau hyd at dri 
ateb] Y sawl sy'n cyfweld i gofnodi'r drefn 


. Peiriant fy manc/cymdeithas adeiladu 

. Peiriant band/cymdeithas adeiladu arall 

. Peiriant â brand archfarchnad 

. Peiriant arian cwmni arall sydd am ddim 
. Peiriant sy'n codi ffi 

. Ddim yn gwybod 


oupmuUnmn— 


C5 

[Cwestiwn batri, gofynnwch ar gyfer pob un a roddwyd 
yn C4, gan ddechrau gyda'r un a enwyd yn gyntaf] 
Pam ydych chi'n defnyddio [rhowch yr ateb o C4]? 


. Mae'n agos i fy nghartref 

. Mae'n agos i'r lle rwy'n mynd i siopa 

. Mae ar fy ffordd i'r gwaith/ysgol/coleg 

. Ni allaf ddefnyddio unrhyw beiriannau arian 

parod eraill 

5. Mae am ddim, ac mae peiriannau eraill yn codi ffi 
arnaf 

6. Rwy'n credu ei fod yn fwy diogel na pheiriannau 
arian parod eraill 

7. Rwy'n credu ei fod yn fwy dibynadwy na 
pheiriannau arian parod eraill 

8. Arall 


BUON — 

